Takk for at jeg fikk lov til å komme hit.

Har dere lagt merke til hvor nærme Green Steel er til Green Steal? Når vi uttaler ordet, så går det ikke an å høre forskjell på om vi sier grønt stål eller grønt tyveri. Jeg vil si at det Blastr Green Steel holder på med, det er det siste.

De vil stjele fjellene fra dere. Og ikke bare fra dere, men fra oss også, hele Norge, hele verden. Naturen her i Nordland, er i verdensklasse. Green Steal, de vil stjele det fra alle oss som lever nå, og alle oss som skal leve fremover. Fjellene kan bevares for alltid, sånn som de er, eller de kan stjeles 1 gang, og bli et industriområde.

Det er dette det står om.

Og i dette, så vil Blastr Green Steel ha en konsekvensutredning. Jeg leser leserinnlegg og avisartikler i nordlandsavisene, senest nå torsdag, Robert Kippe i NORWEA, det er kun en konsekvensutredning. Kommunene kan etterpå si nei. Det er kun en konsekvensutredning, utrede konsekvensene. Kun det.

Her vil jeg bruke et bilde, en sammenligning. Alle bor en plass og har et nabolag. Nå er det tenkt en hundre meter høy høyblokk i nabolaget. Det vil ganske sikkert stresse deg litt opp, hundre meter høyt bygg som skygger for sola og tar utsikten, det vil jo forandre nabolaget ditt. Ganske opplagte konsekvenser. Her er det vindkraften har kommet på den ganske briljante ideen: konsekvensutredning.

De vil da finne ut hvor mange timer huset ditt vil være i skygge for denne høyeblokka i løpet av et år. Men de vil bomme på poenget, 100 meter høyblokk i nabolaget ditt er feil.

Og vindkraft i disse fjellene her, det er enda verre.

Det er ingenting den konsekvensutredningen kan finne som vi ikke vet på forhånd. De private konsulentselskapene avhengig av oppdrag fra vindkraftselskapene kan krympe de negative konsekvensene så mye de bare får betalt for, problemet er vindkraftverket. Problemet er den hundre meter høye blokka i nabolaget.

Vindturbinene skal være 200-300 meter høye. Det er ennå ikke bestemt. Rotorbladene til Siemens Gamesa turbiner med effekt 8 MW er 83,5 hver av dem. Det er høyere enn Tyholttårnet i Trondheim. Det skal plasseres oppe i toppen, og snurre rundt. Hvis det er hundre stykker av dem, blir det 800 MW.

Og nå begynner det å bli morsomt, for Blastr Green Steel og deres venner er opptatt av at diskusjonen må bli tatt på grunnlag av fakta og kunnskap. Den hilser vi velkommen, for når vi diskuterer vindkraft på grunnlag av fakta og kunnskap, så er den sjanseløs. De er nødt til å argumentere ut av det samme som de henter energien fra - nemlig luft.

Vindkraft er luft. Det er luft i bevegelse. Her oppe i Nordland kan dere jo litt skipsfart, jeg vil spørre dere, hva har dere tenkt å flytte skipene med, de som skal frakte jernskrap eller jernmalm hit for å lage stål i fabrikken? Og hva skal være energikilden for å sende det ferdige stålet ut i verden? Vil dere satse på seilskip?

Dette er ikke grønn i betydningen miljøvennlig, dette er grønn i betydningen naiv. Du skal være bra grønn for å satse på luft.

Men en ting er luft bra til, og det er til å blåse opp ting. Det er det Blastr Green Steel og deres venner har gjort med tallene. Vi her i dag, vi satser ikke på luft, vi satser på det de selv etterlyser. Fakta og kunnskap.

Deres anslag er at de skal installere 1150 MW effekt på 6 TWh årsproduksjon. 6 TWh, det er halvparten av all vindkraftproduksjon i hele Norge i fjor. Dette skal Blastr Green Steel ha klemt inn mellom nasjonalparkene i fjellene her oppe. Og det skal de klare med 1150 MW installert effekt.

Vet dere hva kapasitetsfaktoren er generelt for vindkraft? Altså hvor mye produksjon du får ut av effekten, hvor mange fullasttimer vindturbinen kan levere? Det er en tommelfingerregel at det er cirka 1/3, eller 33 %. Her oppe i Salten, skal de helt ut av det blå ha 60 %.

De trenger 1950 MW installert effekt( for å komme opp i 6 TWh i året). Det er mer enn all installert vindkraft i hele Norge sør for Dovre og Sognefjorden. Det skal de liksom ha her, i Salten.

Jeg skulle gjerne hatt gutta i Blastr Green Steel her, og spurt hva de egentlig legger i begrepene fakta og kunnskap. Hvordan kan et profesjonelt selskap komme så feil ut om noe så elementært som forholdet mellom effekt og produksjon, og forvente å bli tatt alvorlig når de kommer til Fauske og Sørfold?

Blast Green Steel. Dere vet jo hva blast betyr, det er å sprenge og å skyte. Betydning 2 i ordboken er herje, plyndre, tilintetgjøre, ødelegge og knuse. Det er dette de vil gjøre, de vil herje, plyndre og tilintetgjøre fjellene, før de selger hele skiten og forsvinner herifra. Ingen av gutta i Blastr Green Steel har blitt lenge på samme sted.

Dette er raneren som vil rane huset ditt og fjellområdene dine, og så lure deg med på en konsekvensutredning først, med løfte av at de vil gi deg litt av ransutbyttet tilbake. Her er det bare å si, det er ikke nødvendig å utrede konsekvensene av et skadeverk når du kan unngå hele skadeverket.

Det trengs ingen konsekvensutredning. Vi vil ha fjellene!

Takk for meg.